Aika: 26.5.2015 klo 14.30-16.00

Paikka: Vuorikatu 27, 4. krs:n kokoushuone

Läsnä: Leena Auvinen

Outi Karikoski

Titta Kaukonen (saapui klo 14.45)

Merja Laininen

Taina Vainio

Anne Peltola-Juvonen

Elizabeth Järveläinen

Erja Mielonen (poistui klo 15.15)

Varpu Voutilainen (poistui klo 15.55)

Eveliina Bovellan

**§ 1 Kokouksen avaus**

Puheenjohtaja Leena Auvinen avasi kokouksen klo 14.30.

**§ 2 KieKu-valtionavustuspäätös**

Todettiin, että Kuopion kaupunki on saanut 108 660 euroa valtion erityisavustusta kielikylpytoiminnan, kaksikielisen opetuksen ja kielirikasteisen opetuksen laajentamiseen. Avustuksen käyttöaika on 1.4.2015 – 31.12.2016. Kuopion kaupungin omavastuuosuus hankkeessa on 21 732 euroa. Avustuksen käytöstä on annettava ministeriölle selvitys 30.4.2017 mennessä. Hankkeelle on avattu tili, jonka koodi on KOP3565 Kielikylpy.

**§ 3 KieKu-toimintasuunnitelma ja erittely kustannusten jakautumisesta toiminta-ajalle**

Käytiin läpi hankkeen toimintasuunnitelma ja keskusteltiin hankkeen käytännön toteutuksesta. Hankkeen päätavoitteet ovat laajentaa ja kehittää Kuopion kaupungin kaksikielistä (suomi – englanti) opetusta ja saksan kielellä rikastettua opetusta sekä lisätä kansainvälisyyskasvatusta esi- ja perusopetuksessa. Hankkeessa ovat mukana Hatsalan klassillinen koulu, Kalevalan koulu, Martti Ahtisaaren koulu ja Rajalan koulu. Lisäksi selvitetään hankkeen toimintamuotoja esiopetuksessa.

Hankkeen toiminnalle sovittiin neljä painopistealuetta:

1) Englanninkielisen ja saksankielisen koulunkäynninohjaajan palkkaaminen neljän koulun kesken sekä kansainvälisyys- tai kielikerhotoiminta

2) Kaksikielisen ja kielirikasteisen opetuksen opettajien osaamisen lisääminen koulutuksen, suunnittelupäivien ja koulujen välisen yhteistyön avulla. Kytketään OPS 2016 tiiviisti mukaan kaikkeen kehittämistyöhön.

3) Kaksikielistä ja kielirikasteista opetusta tukevien oppimateriaalien hankinta pääasiassa sähköisessä muodossa, esim. digitaaliset oppimisympäristöt, opettajakohtaiset lisenssit vieraskielisille oppimateriaalisivuille ja opettajien Peda.netin oman tilan tehokas hyödyntäminen

4) Kansainvälisyyskasvatus hankkeessa mukana olevien koulujen yhteisenä projektina. Teemana esim. suvaitsevaisuus, jolloin oppilaat olisivat vahvasti osallisina toteuttamassa projektia ”varjo-UNICEF”-tyyliin.

Käytiin läpi hankkeen kustannuserittely ja hyväksyttiin se hankkeen toiminnan raameiksi. Kaikki hankkeelle menevät kulut täytyy hyväksyttää etukäteen Eveliinalla, joka toimii hankkeen koordinaattorina. Sovittiin, että osa koordinoinnin palkkakustannuksista maksetaan hankkeelta ja osa perusopetuksen yhteisistä määrärahoista, jolloin kaupungin omavastuuosuus täyttyy.

Hankkeessa mukana olevat koulut laativat oman suunnitelmansa hankkeen käytännön toteuttamiseksi. Suunnitelmat palautetaan Eveliinalle 1.9. mennessä, ja ne tuodaan hankkeen ohjausryhmän arvioitaviksi.

**§ 4 Hankkeen ohjausryhmän ja suunnitteluryhmän kokoonpano ja toiminta**

Hankkeen ohjausryhmään kuuluvat Leena Auvinen, Outi Karikoski, Titta Kaukonen, Merja Laininen, Taina Vainio ja Eveliina Bovellan. Hankkeen suunnitteluryhmä voi kokoontua vaihtelevalla kokoonpanolla, mutta pohjana toimii tämän kokouksen osallistujajoukko. Kieltenopetuksen kehittämisryhmä toimii tästä hankkeesta erillisenä ryhmänä.

**§ 5 Muut asiat**

Ei muita asioita.

**§ 6 Seuraava kokous**

Ohjausryhmän kokous pidetään 15.9. klo 9.30. Myös suunnitteluryhmän kokous on syyskuussa, tarkka ajankohta ilmoitetaan myöhemmin.

**§ 7 Kokouksen päättäminen**

Puheenjohtaja päätti kokouksen klo 16.00.